b'\n_START_ARTICLE_\nAndrius Kuprevi\xc4\x8dius\n_START_SECTION_\nBiografija\n_START_PARAGRAPH_\nMotina Marija Kuprevi\xc4\x8dien\xc4\x97 \xe2\x80\x93 pedagog\xc4\x97 pianist\xc4\x97, baigusi Maskvos valstybin\xc4\x99 konservatorij\xc4\x85, nuo 1921 m. gyveno Kaune ir \xc4\xafsteig\xc4\x97 muzikos studij\xc4\x85. Tod\xc4\x97l ir Andrius pirm\xc4\x85sias muzikos \xc5\xbeinias gavo i\xc5\xa1 motinos \xe2\x80\x93 mok\xc4\x97si grie\xc5\xbeti smuiku ir skambinti fortepijonu. V\xc4\x97liau mok\xc4\x97si Kauno \xe2\x80\x9eAu\xc5\xa1ros\xe2\x80\x9c gimnazijoje, o 1933\xe2\x80\x931939 m. \xe2\x80\x93 Kauno konservatorijoje pas prof Lidij\xc4\x85 Dauguvietyt\xc4\x99-Malko ir prof. Vladimir\xc4\x85 Ru\xc5\xbeick\xc4\xaf studijavo fortepijon\xc4\x85._NEWLINE_Baig\xc4\x99s studijas, kaip solistas ir su simfoniniu orkestru koncertavo Lietuvoje, Latvijoje ir Estijoje. 1940 m. prad\xc4\x97jo d\xc4\x97styti fortepijon\xc4\x85 Vilniaus muzikos mokykloje, 1941\xe2\x80\x931942 m. buvo Kauno radiofono muzikos skyriaus redaktorius._NEWLINE_Gav\xc4\x99s stipendij\xc4\x85, 1942 m. pabaigoje i\xc5\xa1vyko studijuoti \xc4\xaf Berlyn\xc4\x85 pas prof. W. Horbowskj, paskui studijas t\xc4\x99s\xc4\x97 \xc4\x8cekoslovakijoje ir Austrijoje, kur koncertavo drauge su M. K. \xc4\x8ciurlionio meno ansambliu. Gr\xc4\xaf\xc5\xbe\xc4\x99s \xc4\xaf Lietuv\xc4\x85, v\xc4\x97l daug koncertavo Kaune, Vilniuje ir kitur. 1944 m. pasitrauk\xc4\x97 \xc4\xaf Vakarus._NEWLINE_1946 m. dalyvavo tarptautiniame konkurse \xc5\xbdenevoje \xe2\x80\x93 i\xc5\xa1 150 geriausi\xc5\xb3j\xc5\xb3 Europos pianist\xc5\xb3 pateko \xc4\xaf de\xc5\xa1imtuk\xc4\x85 ir peln\xc4\x97 garb\xc4\x97s diplom\xc4\x85. 1946\xe2\x80\x931948 m. koncertavo Vokietijoje, Austrijoje ir \xc5\xa0veicarijoje \xe2\x80\x93 vienas ir su simfoniniais orkestrais._NEWLINE_1948 m. atvyk\xc4\x99s \xc4\xaf Argentin\xc4\x85, aktyviai \xc4\xafsitrauk\xc4\x97 \xc4\xaf muzikin\xc4\x99 veikl\xc4\x85: \xc4\xafk\xc5\xabr\xc4\x97 savo muzikos studij\xc4\x85, mokytojavo ir koncertavo Piet\xc5\xb3 Amerikos miestuose, dalyvavo Lietuvi\xc5\xb3 bendruomen\xc4\x97s kult\xc5\xabriniame gyvenime. 1951\xe2\x80\x931953 m. vadovavo Buenos Airi\xc5\xb3 \xe2\x80\x9eDainos\xe2\x80\x9c chorui, su kuriuo nema\xc5\xbeai koncertavo lietuvi\xc5\xb3 kolonijose, su daina ir tautiniais \xc5\xa1okiais supa\xc5\xbeindindamas ir argentinie\xc4\x8dius._NEWLINE_Atvyk\xc4\x99s \xc4\xaf JAV, 1954 m. prad\xc4\x97jo d\xc4\x97styti fortepijon\xc4\x85 Music School Settlement Klyvlende, buvo fortepijono fakulteto dekanas (1968\xe2\x80\x931978 m.). Nuo 1971 m. \xe2\x80\x93 Cleveland State University Muzikos fakulteto Assistant Professor, nuo 1975 m. \xe2\x80\x93 Associate Professor, nuo 1978 m. \xe2\x80\x93 tikrasis profesorius, o v\xc4\x97liau \xe2\x80\x93 profesorius emeritas. Vadovavo ir fortepijono katedrai._NEWLINE_Be pedagoginio darbo, daug koncertavo JAV, Kanadoje ir Piet\xc5\xb3 Amerikoje. Be daugelio pasaulio kompozitori\xc5\xb3 k\xc5\xabrini\xc5\xb3, nuolat populiarino ir lietuvi\xc5\xb3 kompozitori\xc5\xb3 muzik\xc4\x85. Kanadoje su seserimi Elena Kuprevi\xc4\x8di\xc5\xabte-Bergen, garsia smuikininke virtuoze, \xc4\xaf plok\xc5\xa1tel\xc4\x99 \xc4\xafgrojo Broniaus Budri\xc5\xabno \xe2\x80\x9eRaud\xc4\x85\xe2\x80\x9c, o 1980 m. i\xc5\xa1leido savo \xc4\xafgrot\xc5\xb3 k\xc5\xabrini\xc5\xb3 plok\xc5\xa1tel\xc4\x99._NEWLINE_A. Kuprevi\xc4\x8dius, \xc5\xa1alia tiesiogini\xc5\xb3 pareig\xc5\xb3, dirbo daug kitoki\xc5\xb3 darb\xc5\xb3, reng\xc4\x97 fortepijono meistri\xc5\xa1kumo kursus, dalyvavo konkurs\xc5\xb3 \xc5\xbeiuri darbe, skait\xc4\x97 paskaitas, dom\xc4\x97josi menais, medicina, sportu, gamta ir politika. Buvo apdovanotas JAV Lietuvi\xc5\xb3 bendruomen\xc4\x97s Kult\xc5\xabros premija. Minimas Vokietijos enciklopedijoje \xe2\x80\x9eRiemann Musik\xe2\x80\x9c ir kituose \xc5\xbeinynuose.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'